Lejn Għaqda Bankarja… Il-Ministri tal-Finanżi tal-17-il pajjiż membri taż-żona ewro iltaqgħu l-bieraħ fi Brussel biex jiffinalizzaw id-dettalji ta’ sistema regolatorja għall-banek ewropej minkejja li jidher li għadhom ’l bogħod kif din is-sistema se taħdem u min se jikkonrollaha. Fit-taħdidiet tal-bieraħ, il-ministri ppruvaw isibu forma ta’ qbil komuni biex jużawk bħala bażi meta aktar tard illum jiltaqgħu mal-ministri tal-11-il pajjiż l-oħra membri tal-Unjoni Ewropea. It-28 ministru flimkien iridu jiffinaliżżaw il-ftehim ta’ Għaqda Bankarja li wara jrid jiġi approvat formalment mill-mexxejja tal-pajjżi membri fis-summit ta’ għada u l-Ġimgħa. Oħolqu xogħol għaż-żgħażagħ Il-President Giorgio Napolitano tal-Italja għamel sejħa lill-mexxejja tal-UE biex jagħtu importanza għall-ħolqien tax-xogħol għaż-żgħażagħ. Meta kien qed jindirizza l-komunità diplomatika fil-Quirinale fl-okkazzjoni tal-awġuri tal-Milied, Napolitano qal f’dawn l-aħħar snin l-UE kien aktar moħħa fil-konsolidament finnzjarju u t-trażżin tal-infieq.  Issa wasal iż-żmien li taddotta politika li twasal għal tħabbir ekonomiku u ħolqien tal-impjiegi. Putin jiftaħ idejh mal-Ukrajna Il-President Vladimir Putin fetaħ idejh fil-ġlied tiegħu mal-UE dwar il-ġejjieni tal-Ukrajna u qal li r-Russja se tixtri b’kemm jiswew €10.9 biljuni bonds tal-gvern Ukren u tnaqqas drastikament il-prezz tal-gass naturali li tforni lill-pajjiż ġar. L-aħbar ingħatat wara li Putin kellu taħdidiet f’Moska mal-President Viktor Yanukovych, li f’pajjiżu qed isiru dimostrazzjonijiet kontrih dwar id-deċizjoni li jagħti dahru lill-UE u jersaq aktar qrib lejn Moska. Tfal ta’ ministri Torok arrestati Il-pulizija Torka arrestat it-tfal subien ta’ tliet ministri tal-kabinett u negozjanti magħrufa wara stħarriġ fil-fond dwar korruzzjoni.  F’Ankara u Istanbul ġew arrestati b’kollox 49 persuna u mixlija li xaħħmu biex joħorġu permessi għal bini, anke f’postijiet fejn il-bini huwa pprojbit jew skedati. Il-familja ta’ Mandela maqsuma dwar il-wirt Inqasmet fi tlieta l-familja ta’ l-ex President Sud-Afrikan Nelson Mandela dwar il-ġid li ħalla. Fazzjoni minnhom hija mmexxijja minn bintu Makaziwe magħrufa bħala “Maki”, wild tal-ewwel żwieġ tiegħu ma’ Evelyn Mase; it-tieni hemm Winnie, it-tieni mara tiegħu; u t-tielet grupp huwa mmexxi min-neputi Mandla, il-kap tal-clan Mvezo fil-villaġġ ta’ Qunu, fejn Mandela twieled u trabba. Reazzjoni għal trattament inuman Kien hemm reazzjoni ta’ stmerrija ħarxa għall-filmat xokkanti li deher waqt l-aħbarijiet ta’ TG2 li wera trattament inuman tad-detenuti f’Lampedusa. Il-film wera għadd ta’ nisa u irġiel imnezza’ flimkien fil-bitħa taċ-ċentru tad-detenzjoni u wara mogħtija pajp ilma bid-diżinfettant kontra l-iskabbja. Il-Ministru għall-Integrazzjoni Taljana  Cécile Kyenge qalet li affarijiet bħal dawn mhumiex aċċettabbli fi stat demokratiku. L-ispeaker Laura Boldrini qalet li dak li ġara ma jixraqx lil pajjiż ċivilizzat. Kien hemm reazzjoni qawwija wkoll mill-għaqdiet umanitarji bħall-Amnesty International, Tobba bla Fruntieri u l-Organizzazzjoni tas-Salib Aħmar. Il-Papa f’għeluq sninu Erbat irġiel bla saqaf fuq rashom semgħu l-quddies li qaddes il-Papa Franġisku fl-okkazzjoni tas-77 sena tiegħu. L-irġiel, li jorqdu barra fil-viċinanzi tal-lukanda fejn joqgħod il-papa, wara kielu miegħu. Il-gays jagħżlu lill-Papa Għal The Advocate , l-eqdem magażine tal-gays fl-Istati Uniti, il- Papa Franġisku huwa l-personalità tas-sena. Il-magażin għandu ritratt ta’ wiċċ il-papa daħkan u l-kwotazzjoni: “Jekk xi ħadd gay ifittex lil Alla b’rieda tajba, min jien jien biex niġġudika?” Il-magażin jgħid li l-papa huwa l-aktar persuna influwenti tas-sena fil-ħajja tal-LBGTs. Obama jdaħħal lil gays f’Sochi Sadanitant, il-President Obama ħatar lil żewġ nisa gay biex ikunu parti mid-delegazzjoni Amerikana għall-olimpjadi ta’ Sochi s-sena d-dieħla – biex jibgħat sinjal dirett lill-President Putin li ma jaqbilx mal-mod kif qed jitratta lil-LGBTs. It-tennisa Billie Jean King se tkun fiċ-ċerimonja tal-ftuħ u l-plajer tal-hockey fuq is-silġ Caitlin Cahow fl-għeluq. It-tnejn huma gays magħrufa.